Industria compellit saecularis et rationabilitas edocet ueritatis ut, in adquirendis ex ecclesiastico iure sancto terris, quam maxime studeat quisque testamento roborare litterali, ne posteritas ipsius iacturam patiatur abolitionis. Quapropter ego Helmuinus, superna opitulante clementia Heduensis ecclesiae praesul, notum fieri cupio omnibus successoribus nostris tam praesentibus quam etiam et futuris quia direxit quidam nobilissimus miles nomine Vmbertus, Oldricus, Poncio, Winicius, quosdam fideles logatos, ad nostram praesentiam, postulans renouari sibi quamdam cartam quam dudum adquisierat de quadam terra quae attinet ad abbatiam sancti Symphoriani martyris, quae nunc in nostra dominatione consistit. Est autem ipsa terra in pago Geneuense, in loco uulgo nuncupatur ad sanctum Faustum in Campania. Ego uero praedicti militis petitioni assensum tribuens, per consilium et deprecationem Hugonis eiusdem caenobii sancti Symphoriani abbatis et per consensum canonicorum ibidem Deo seruientium, dedi ipsi ipsam terram et quicquid ad eamdem sancti Symphoriani pertinet terram, per cartam firmitatis, eo scilicet tenore ut quamdiu uixerint teneant et possideant et in omni anno in solemnitate sancti Symphoriani X solidos in censum persoluant; quod si negligentes extiterint, legaliter emendent. Dedit namque idem miles unum mansum de sua propria haereditate Deo et sancto Symphoriano in eodem pago Geneuense, in uilla quae dicitur Cormarmea, cum seruo nomine Eldicrio et uxore sua et infantibus suis, ea uidelicet ratione, ut omni anno in festiuitate sancti Symphoriani XII denarios de eodem manso in censum persoluant et post obitum eorum ad locum sancti Symphoriani perueniat. Taliter autem haec nostrae donationis carta firma et stabilis permaneat. Ego Helmuinus propria manu firmaui et abbati Hugoni et canonicis eius firmare rogaui. Signum domni Hugonis qui fieri et firmari iussit. Signum Walterii decani. Signum Warnerii paraphonistae. Hugo praepositus, Hugo Edituus, Hugo, Landricus, Robertus, Manasses, Eduinus, Arnulfus, Hugo, Herueus, Vmbertus, Constantinus. Ego Girbertus presbiter, sanctae Eduensis ecclesiae canonicus, scripsi et subscripsi in die Veneris, in penultimo Aprilis, die festo sancti Vitalis, anno XXIV regnante Henrico rege.